Document ID: 32012R0101

KOMISIJOS REGLAMENTAS (ES) Nr. 101/2012
2012 m. vasario 6 d.
kuriuo iš dalies keičiamas Tarybos reglamentas (EB) Nr. 338/97 dėl laukinės faunos ir floros rūšių apsaugos kontroliuojant jų prekybą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 5 dalį,
kadangi:
(1)
Reglamente (EB) Nr. 338/97 pateikti gyvūnų ir augalų rūšių, kurių prekyba yra ribojama arba kontroliuojama, sąrašai. Į tuos sąrašus yra įtraukti Nykstančių laukinės faunos ir floros rūšių tarptautinės prekybos konvencijos (CITES, toliau - Konvencija) prieduose pateikti sąrašai;
(2)
neseniai į Konvencijos III priedėlį įtrauktos šios rūšys: Čilės prašymu - Calyptocephalella gayi, Bolivijos prašymu - Agrias amydon boliviensis, Morpho godartii lachaumei ir Prepona praeneste buckleyana, taip pat Bolivijos prašymu - Cedrela fissilis ir Cedrela lilloi (abi su pastabomis), Bolivijos ir Brazilijos prašymu - Cedrela odorata (su pastaba), Seišelių prašymu - Lodoicea maldivica ir Rusijos prašymu - Pinus koraiensis;
(3)
Lamna nasus rūšiai Sąjungoje taikomos išsaugojimo ir valdymo priemonės, visų pirma numatytosios 2011 m. sausio 18 d. Tarybos reglamente (ES) Nr. 57/2011, kuriuo 2011 metams nustatomos tam tikrų žuvų išteklių ir žuvų išteklių grupių žvejybos galimybės, taikomos ES vandenyse žvejojantiems laivams ir kai kuriuose ES nepriklausančiuose vandenyse žvejojantiems ES laivams (2). Siekdama skatinti tarptautinį bendradarbiavimą kontroliuojant prekybą Lamna nasus rūšies egzemplioriais, Komisija ketina valstybėms narėms pasiūlyti įtraukti šią rūšį į Konvencijos III priedėlį; todėl Lamna nasus turėtų būti įtrauktas į Reglamento (EB) Nr. 338/97 C priedą ir šis įtraukimas pradedamas taikyti, kai tik įsigalioja įtraukimas į Konvencijos III priedėlį;
(4)
todėl, iš dalies pakeitus Konvencijos III pridėlį, būtina pakeisti ir Reglamento (EB) Nr. 338/97 C priedą;
(5)
buvo nustatyta, kad į natūralią Sąjungos buveinę patekus gyviems trijų voverių rūšių (Callosciurus erythraeus, Sciurus carolinensis ir Sciurus niger) egzemplioriams, kiltų ekologinė grėsmė vietinėms nykstančioms laukinėms Sąjungos faunos rūšims. Keleto ad hoc analizių ir tyrimų duomenimis, numatoma arba tikėtina, kad kiltų arba galėtų kilti grėsmė paprastosioms voverėms (Sciurus vulgaris) ir augalų bendrijoms bei buveinėms. Grėsmę paprastosioms voverėms lemtų konkurencinė kova (varžantis dėl maisto išteklių arba buveinių) ir menkesnis atsparumas ligoms. Grėsmę ekosistemoms lemtų paukščių kiaušinių bei jauniklių naikinimas ir varžymasis su miško paukščiais dėl vietos lizdams ir maisto, taip pat dėl nulupamos medžių žievės daroma žala medžiams ir jaunuolynams. Šių trijų invazinių rūšių egzemplioriai šiuo metu prekybos keliu patenka į Sąjungą, todėl šios rūšys pagal Reglamento (EB) Nr. 338/97 3 straipsnio 2 dalies d punktą turėtų būti įtrauktos į to reglamento B priedą;
(6)
turi būti stebima prekyba Haliotis midae rūšies egzemplioriais. Todėl ši rūšis turėtų būti įtraukta į Reglamento (EB) Nr. 338/97 priedo D priedą;
(7)
siekiant įgyvendinti CITES konferencijos rezoliuciją Nr. 11.11 (Rev. CoP 15) dėl prekybos augalais reglamentavimo, į Reglamento (EB) Nr. 338/97 priedą turėtų būti įtraukta termino „veislė“ apibrėžtis;
(8)
siekiant atskirti laukinius ir dirbtinai padaugintus Tillandsia xerographica rūšies egzempliorius, prie šios į B priedą jau įtrauktos rūšies turi būti pridėta pastaba, kuria nurodoma, kad prekiauti galima tik tais dirbtinai padaugintais egzemplioriais, kurie pasižymi tam tikromis atpažįstamomis morfologinėmis savybėmis (turi katafilus);
(9)
Reglamento (EB) Nr. 338/97 priedo D priede turėtų būti panaikinti nomenklatūrinių Gerrhosauridae šeimos nuorodų neatitikimai;
(10)
todėl Reglamentą (EB) Nr. 338/97 reikėtų atitinkamai iš dalies pakeisti. Atsižvelgiant į pakeitimų kiekį aiškumo sumetimais visą to reglamento priedą tikslinga pakeisti nauju;
(11)
šiame reglamente numatytos priemonės atitinka Prekybos laukine fauna ir flora komiteto, įsteigto pagal Reglamento (EB) Nr. 338/97 18 straipsnį, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 338/97 priedas pakeičiamas šio reglamento priede pateiktu tekstu.
2 straipsnis
Reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. vasario 6 d.

Labels: 3
20